Document ID: 32009R1185

EUROPA-PARLAMENTETS OG RÅDETS FORORDNING (EF) Nr. 1185/2009
af 25. november 2009
om statistik over pesticider
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 285, stk. 1,
under henvisning til forslag fra Kommissionen,
under henvisning til udtalelse fra Det Europæiske Økonomiske og Sociale Udvalg (1),
under henvisning til udtalelse fra Regionsudvalget,
efter proceduren i traktatens artikel 251, på grundlag af Forligsudvalgets fælles udkast af 10. november 2009 (2), og
ud fra følgende betragtninger:
(1)
I Europa-Parlamentets og Rådets afgørelse nr. 1600/2002/EF af 22. juli 2002 om fastlæggelse af Fællesskabets sjette miljøhandlingsprogram (3) erkendes det, at virkningerne af pesticider for sundheden og miljøet, især virkningerne af pesticider, der anvendes i landbruget, skal begrænses yderligere. Afgørelsen betoner behovet for en mere bæredygtig anvendelse af pesticider og slår til lyd for en betydelig samlet nedsættelse af risiciene og af pesticidanvendelsen, der dog skal være forenelig med den nødvendige afgrødebeskyttelse.
(2)
Kommissionen erkender i sin meddelelse til Rådet, Europa-Parlamentet og Det Europæiske Økonomiske og Sociale Udvalg »Mod en tematisk strategi for bæredygtig anvendelse af pesticider« behovet for detaljerede, harmoniserede og ajourførte statistikker over afsætning og anvendelse af pesticider i Fællesskabet. Disse statistikker er nødvendige for at kunne vurdere Den Europæiske Unions politikker for bæredygtig udvikling og udarbejde relevante indikatorer for de sundheds- og miljørisici, der er forbundet med anvendelsen af pesticider.
(3)
Det er meget vigtigt at råde over harmoniserede og sammenlignelige EF-statistikker over afsætning og anvendelse af pesticider for at kunne udforme og overvåge Fællesskabets lovgivning og politikker som led i den tematiske strategi for bæredygtig anvendelse af pesticider.
(4)
Da virkningerne af Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (4) først vil blive synlige, når den første evaluering af aktivstoffer til brug i biocidholdige produkter er afsluttet, har hverken Kommissionen eller de fleste medlemsstater i øjeblikket tilstrækkelig viden eller erfaring til at foreslå yderligere foranstaltninger på biocidområdet. Anvendelsesområdet for denne forordning bør derfor begrænses til de pesticider, som er plantebeskyttelsesmidler, der er omfattet af Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler (5), EUT: Indsæt nr. og ref. på forordningen i dokument 2006/0136(COD)., for hvilke man allerede har betydelig erfaring med dataindsamling.
(5)
Under hensyntagen til resultaterne af evalueringen af direktiv 98/8/EF og på grundlag af en konsekvensanalyse forventes det dog, at denne forordnings anvendelsesområde vil blive udvidet til at omfatte biocidholdige produkter.
(6)
Kommissionens mangeårige erfaringer med indsamling af data om afsætning og anvendelse af pesticider har vist, at der er behov for en harmoniseret metodologi til indsamling af statistiske oplysninger på fællesskabsplan både på markedsføringsstadiet og hos brugerne. Da målet i henhold til målsætningerne i den tematiske strategi for bæredygtig anvendelse af pesticider er at udarbejde nøjagtige risikoindikatorer, skal de statistiske oplysninger desuden opdeles efter aktivstoffer.
(7)
Blandt de forskellige alternative muligheder for dataindsamling, der blev evalueret i konsekvensanalysen af den tematiske strategi for bæredygtig anvendelse af pesticider, blev obligatorisk dataindsamling anbefalet som den bedste løsning, fordi den vil gøre det muligt at udarbejde nøjagtige og pålidelige data om markedsføring og anvendelse af pesticider hurtigt og omkostningseffektivt.
(8)
Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (6) udgør referencerammen for bestemmelserne i denne forordning. I henhold hertil kræves der bl.a., at udarbejdelsen af statistikker skal være karakteriseret ved faglig uafhængighed, upartiskhed, objektivitet, pålidelighed, omkostningseffektivitet og statistisk fortrolighed.
(9)
Fremsendelse af fortrolige statistiske oplysninger er underlagt bestemmelserne i forordning (EF) nr. 223/2009. Hvis de foranstaltninger, der træffes, er i overensstemmelse med den forordning, er der sikkerhed for, at fortrolige data beskyttes fysisk og logisk, og at der ikke sker uretmæssig videregivelse og anvendelse i ikke-statistisk øjemed, når EF-statistikker bliver udarbejdet og formidlet.
(10)
Offentliggørelse og videregivelse af data indsamlet i medfør af denne forordning er omfattet af bestemmelserne i forordning (EF) nr. 223/2009. Foranstaltninger, der træffes i overensstemmelse med forordning (EF) nr. 223/2009, sikrer, at fortrolige data beskyttes fysisk og logisk, og at der ikke sker uretmæssig videregivelse og anvendelse i ikke-statistisk øjemed, når fællesskabsstatistikker bliver udarbejdet og formidlet.
(11)
Data om markedsføring og anvendelse af pesticider, der fremsendes i medfør af Europa-Parlamentets og Rådets direktiv 2009/128/EF af 21. oktober 2009 om en ramme for Fællesskabets indsats for en bæredygtig anvendelse af pesticider (7) og forordning (EF) nr. 1107/2009, bør vurderes i overensstemmelse med de relevante bestemmelser i det nævnte direktiv og den nævnte forordning.
(12)
Denne forordning bør ikke berøre anvendelsen af bestemmelserne i Europa-Parlamentets og Rådets direktiv 2003/4/EF af 28. januar 2003 om offentlig adgang til miljøoplysninger (8) eller Europa-Parlamentets og Rådets forordning (EF) nr. 1367/2006 af 6. september 2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (9).
(13)
For at sikre sammenlignelige resultater bør statistikkerne over pesticider udarbejdes med en bestemt opdeling, i en hensigtsmæssig form og inden for en bestemt frist efter udløbet af et referenceår, jf. bilagene til denne forordning.
(14)
De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (10).
(15)
Kommissionen bør navnlig tillægges beføjelse til at definere det område, der er behandlet, og til at tilpasse bilag III. Da der er tale om generelle foranstaltninger, der har til formål at ændre ikke-væsentlige bestemmelser i denne forordning, herunder ved at supplere den med nye ikke-væsentlige bestemmelser, skal foranstaltningerne vedtages efter forskriftsproceduren med kontrol, jf. artikel 5a i afgørelse 1999/468/EF.
(16)
Målet for denne forordning, nemlig fastlæggelse af en fælles ramme for systematisk udarbejdelse af fællesskabsstatistikker om markedsføring og anvendelse af pesticider, kan ikke i tilstrækkelig grad opfyldes af medlemsstaterne og kan derfor bedre nås på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå dette mål.
(17)
Udvalget for det statistiske program, der er nedsat ved Rådets afgørelse 89/382/EØF, Euratom (11), er blevet hørt -
UDSTEDT FØLGENDE FORORDNING:
Artikel 1
Genstand, anvendelsesområde og mål
1. Ved denne forordning fastsættes der fælles regler for systematisk udarbejdelse af EF-statistikker over markedsføring og anvendelse af de pesticider, der er plantebeskyttelsesmidler, som defineret i artikel 2, litra a), nr. i).
2. Statistikkerne vedrører
-
de mængder pesticider, der årligt markedsføres, jf. bilag I
-
de mængder pesticider, der årligt anvendes, jf. bilag II.
3. Statistikkerne skal navnlig sammen med andre relevante data opfylde formålene med artikel 4 og 15 i direktiv 2009/128/EF.
Artikel 2
Definitioner
I denne forordning forstås ved:
a)
»pesticider«:
i)
plantebeskyttelsesmidler som defineret i artikel 2, stk. 1, i forordning (EF) nr. 1107/2009;
ii)
biocidholdige produkter som defineret i artikel 2, stk. 1, i direktiv 98/8/EF
b)
»stoffer«: stoffer som defineret i artikel 3, nr. 2, i forordning (EF) nr. 1107/2009, herunder aktivstoffer, safenere og synergister
c)
»aktivstoffer«: aktivstoffer som omhandlet i artikel 2, stk. 2, i forordning (EF) nr. 1107/2009;
d)
»safenere«: safenere som omhandlet i artikel 2, stk. 3, litra a), i forordning (EF) nr. 1107/2009;
e)
»synergister«: synergister som nævnt i artikel 2, stk. 3, litra b), i forordning (EF) nr. 1107/2009;
f)
»markedsføre«: markedsføre som defineret i artikel 3, nr. 9, i forordning (EF) nr. 1107/2009;
g)
»godkendelsesindehaver«: godkendelsesindehaver som defineret i artikel 3, nr. 24, i forordning (EF) nr. 1107/2009;
h)
»landbrugsmæssig anvendelse«: enhver form for anvendelse af et plantebeskyttelsesmiddel, direkte eller indirekte i forbindelse med produktion af planteprodukter som led i en landbrugsbedrifts økonomiske aktivitet
i)
»professionel bruger«: professionel bruger som defineret i artikel 3, litra a), i direktiv 2009/128/EF
j)
»landbrugsbedrift«: landbrugsbedrift som defineret i Europa-Parlamentets og Rådets forordning (EF) nr. 1166/2008 af 19. november 2008 om en række undersøgelser af landbrugsbedrifternes struktur og en undersøgelse af produktionsmetoderne i landbruget (12).
Artikel 3
Indsamling, fremsendelse og bearbejdning af data
1. Medlemsstaterne indsamler årligt de oplysninger, som er nødvendige for at kunne opfylde kravene i bilag I, og hvert femte år de oplysninger, som er nødvendige for at kunne opfylde kravene i bilag II, ved hjælp af:
-
undersøgelser
-
oplysninger vedrørende markedsføring og anvendelse af pesticider under hensyntagen til navnlig forpligtelserne i medfør af artikel 67 i forordning (EF) nr. 1107/2009,
-
administrative kilder, eller
-
en kombination af disse metoder, herunder statistiske skøn baseret på ekspertvurderinger eller modeller.
2. Medlemsstaterne fremsender de statistiske resultater, herunder fortrolige data, til Kommissionen (Eurostat) efter den tidsplan og med den hyppighed, der er fastlagt i bilag I og II. Dataene opstilles efter klassificeringen i bilag III.
3. Medlemsstaterne fremsender dataene elektronisk i et egnet teknisk format, der vedtages af Kommissionen (Eurostat) efter forskriftsproceduren i artikel 6, stk. 2.
4. Af hensyn til fortroligheden aggregerer Kommissionen (Eurostat) dataene efter kemisk gruppe eller produktkategori forud for offentliggørelsen, jf. bilag III, under behørig hensyntagen til beskyttelsen af fortrolige oplysninger i de enkelte medlemsstater. I overensstemmelse med artikel 20 i forordning (EF) nr. 223/2009 anvender de nationale myndigheder og Kommissionen (Eurostat) udelukkende de fortrolige oplysninger til statistiske formål.
Artikel 4
Kvalitetsvurdering
1. I denne forordning finder kvalitetskriterierne i artikel 12, stk. 1, i forordning (EF) nr. 223/2009 anvendelse.
2. Medlemsstaterne forelægger Kommissionen (Eurostat) rapporter om kvaliteten af de indberettede data, jf. bilag I og II. Kommissionen (Eurostat) vurderer kvaliteten af de indberettede data.
Artikel 5
Gennemførelsesforanstaltninger
1. Det egnede tekniske format til fremsendelse af dataene vedtages efter forskriftsproceduren i artikel 6, stk. 2.
Kommissionen kan om nødvendigt ændre kravene vedrørende indsendelse af kvalitetsrapporter som omhandlet i afsnit 6 i bilag I og II. Disse foranstaltninger, der har til formål at ændre ikke-væsentlige bestemmelser i denne forordning ved at supplere den, vedtages efter forskriftsproceduren med kontrol i artikel 6, stk. 3.
2. Kommissionen vedtager definitionen af det område, der er behandlet, som omhandlet i bilag II, afsnit 2. Denne foranstaltning, der har til formål at ændre ikke-væsentlige bestemmelser i denne forordning ved at supplere den, vedtages efter forskriftsproceduren med kontrol i artikel 6, stk. 3.
3. Kommissionen tilpasser regelmæssigt og mindst hvert femte år listen over omfattede stoffer og klassificeringen heraf i produktgrupper og kemiske grupper som omhandlet i bilag III. Disse foranstaltninger, der har til formål at ændre ikke-væsentlige bestemmelser i denne forordning, vedtages efter forskriftsproceduren med kontrol i artikel 6, stk. 3.
Artikel 6
Udvalgsprocedure
1. Kommissionen bistås af Det Europæiske Udvalg for det Statistiske System, der er nedsat ved artikel 7 i forordning (EF) nr. 223/2009.
2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.
Perioden i artikel 5, stk. 6, i afgørelse 1999/468/EF, fastsættes til tre måneder.
3. Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8.
Artikel 7
Rapport
Kommissionen forelægger hvert femte år Europa-Parlamentet og Rådet en rapport om gennemførelsen af denne forordning. Denne rapport skal navnlig indeholde en evaluering af kvaliteten af de indberettede data, jf. artikel 4, af metoderne til indsamling af data, af byrden for virksomhederne, landbrugsbedrifterne og de nationale forvaltninger og af de statistiske oplysningers anvendelighed i forbindelse med den tematiske strategi for bæredygtig anvendelse af pesticider, navnlig for så vidt angår de i artikel 1 nævnte mål. Den skal om nødvendigt indeholde forslag til en yderligere forbedring af datakvaliteten og metoderne til indsamling af data, hvorved dataenes dækning og sammenlignelighed forbedres og byrderne for virksomheder, landbrugsbedrifter og nationale forvaltninger reduceres.
Den første rapport indsendes senest den 31. december 2016.
Artikel 8
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg 25. november 2009

Labels: 20
12
19
6